A Bizottság 2145/92/EGK rendelete
(1992. július 29.)
az export-visszatérítések, exportlefölözések és egyes gabonafélékre és rizsre vonatkozó kiviteli engedélyek rendeltetési övezeteinek újrameghatározásáról
AZ EURÓPAI KÖZÖSSÉGEK BIZOTTSÁGA,
tekintettel az Európai Gazdasági Közösséget létrehozó szerződésre,
tekintettel a legutóbb az 1738/92/EGK rendelettel [1] módosított, a gabonafélék piacának közös szervezéséről szóló, 1975. október 29-i 2727/75/EGK tanácsi rendeletre [2] és különösen annak 16. cikke (6) bekezdésére,
tekintettel a legutóbb a 674/92/EGK rendelettel [3] módosított, a rizs piacának közös szervezéséről szóló, 1976. június 21-i 1418/76/EGK tanácsi rendeletre [4] és különösen annak 17. cikke (6) bekezdésére,
mivel a legutóbb a 3049/89/EGK rendelettel [5] módosított 1124/77/EGK bizottsági rendelet [6] meghatározta a gabonafélékre és a rizsre vonatkozó export-visszatérítések és exportlefölözések megállapításának céljára alkalmazott rendeltetési övezeteket;
mivel a keleti blokk politikai változásai - például a Szovjetunió és Jugoszlávia önálló államokra való felbomlása - megkövetelik az 1124/77/EGK rendelet mellékletében megállapított rendeltetési övezetek naprakésszé tételét; mivel az említett mellékletben a Szovjetunió és Jugoszlávia helyébe a területükön létrejött országoknak kell lépniük; mivel meg kell ragadni az alkalmat az I., II., III. és VIII. övezetbe tartozó országok újracsoportosítására;
mivel az átláthatóság érdekében az 1124/77/EGK rendeletet hatályon kívül kell helyezni, és annak rendelkezéseit bele kell foglalni ebbe a rendeletbe;
mivel az e rendeletben foglalt intézkedések összhangban vannak a Gabonapiaci Irányítóbizottság véleményével,
ELFOGADTA EZT A RENDELETET:
1. cikk
A 2727/75/EGK rendelet 1. cikkének a), b) és c) pontjában és az 1418/76/EGK rendelet 1. cikkének a) és b) pontjában felsorolt termékekre vonatkozó, differenciált export-visszatérítés és exportlefölözés megállapításának céljára alkalmazott rendeltetési övezeteket e rendelet melléklete állapítja meg.
Az 1124/77/EGK rendelet hatályát veszti.
2. cikk
Ez a rendelet az Európai Közösségek Hivatalos Lapjában való kihirdetését követő hetedik napon lép hatályba.
Rendelkezéseit 1992. augusztus 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1992. július 29-én.